Ringkøbing d. 1. februar 2024

**Referat af**

**Bestyrelsesmøde for RAMS**

**Torsdag d. 22. februar 2024 kl. 19.00**

**Ribe Stift, Korsbrødregade 7, 6760 Ribe
Landemodesalen**

*Afbud fra Thomas Peter Jakobsen, Lise Hindsholm og Poul Ivan Madsen*

**Dagsorden:**

1. **Velkomst***Lone byder velkommen og introducerer salmen ”Sæt over os dit himmelsejl”, som vi herefter synger.*
2. **Godkendelse af dagsorden**

*Kommentar til punkt 4: Revideret budget for 2024 skal ikke godkendes, da det allerede er sket i februar 2023. Dagsordenen godkendes.*

1. **Godkendelse af regnskab for 2023***Thomas gennemgår regnskabet. Regnskabet godkendes.
Der informeres om, at bestyrelsens medlemmer på mail vil modtage regnskabet for 2023 til elektronisk underskrift en af de kommende dage.*
2. **Godkendelse af revideret budget for 2024**

*- Hvordan forholder vi os til portostigningen hos PostNord?*
*Grundet portostigning skal der findes en anden løsning på distribuering af salmesang til præster og menighedsråd. Vi vil kunne spare omkring 13000 kroner årligt.*

*Det besluttes, at medarbejderne leverer materialet til provstirepræsentanterne i bestyrelsen, som herefter sørger for den videre distribuering i de enkelte provstier.
Der vil desuden blive sparret lidt på udarbejdelse af materialer i det kommende år, da inflationen udhuler RAMS’ økonomi.
Kommentar: Det er vigtigt, at vi fastholder vores prioritering af tilbud til overbygningen, så vi ikke taber dem.*

*Vores 1. prioritet er fortsat at servicere skolerne så godt som muligt.*

*FUs og medarbejdernes oplæg til omfordeling af RAMS’ midler godkendes.*

*- Skal vi skifte bank?*
*Der kan årligt spares 3000 kr. i gebyrer ved at skifte til Sydjysk Sparekasse. Det besluttes at sætte processen med et bankskifte i gang, velvidende at det giver bestyrelsens medlemmer lidt ekstra papirarbejde.*

*Det undersøges også om vores kassebeholdning kan give en renteindtægt.*

1. **Godkendelse af budget og kontingent for 2025***Thomas gennemgår budget og kontingent. Budgettet blev godkendt.*
2. **Evaluering af salmesang 2023**
*- skal vi arrangere salmesang for voksne igen i 2025?*
*Der afholdes ikke salmesangsarrangement for voksne i 2024, da det falder sammen med menighedsrådsvalget.
Det besluttes at afholde arrangementet i ulige år – næste gang i 2025.*
3. **Nyt fra FU**
*Der orienteres om møde med Realdania, der ejer ”Hundehuset”, hvor RAMS har til huse. Der skal repareres hoveddør samt forsatsruder i køkken og kontor. Dette påhviler Realdania, som står for udvendigt vedligehold. RAMS står selv for indvendigt vedligehold i samarbejde med stiftet. Der skal repareres et loft på toilettet samt en væg i gang. Der er truffet aftale om at stiftet betaler 55 % af udgifterne hertil og RAMS betaler resten. Reparationerne sættes i gang.
Der er udarbejdet en plan for indkøb af elektronik, så der løbende kan udskiftes computere mm. på kontoret. Derudover er der indkøbt nye fastnettelefoner, og der indkøbes en mobiltelefon, som medarbejderne KAN medbringe, når de er ude af huset. Derudover arbejdes der at kontoret kobles på fibernet.
Medarbejderne har haft møde med domkantor Jonas Hunt, der har et ønske om udarbejdelse af sangprojekt til daginstitutioner og vuggestuer/dagpleje. Idéen er til overvejelse, og behovet i stiftet for et sådant tiltag skal måske indledningsvis undersøges nærmere. Under alle omstændigheder skal der tilføres ressourcer, hvis RAMS skal stå for udarbejdelse af materiale mm.*
4. **Nyt fra ”Hundehuset”**

***Medarbejderne fortæller om årets gang i Hundehuset og nye projekter i støbeskeen*** *Evaluering af salmesang 2023: 4698 elever deltog i arrangementet i domkirken, hvilket er flere end året før. Der er positive tilbagemeldinger fra skolerne. Dog også et ønske om en forsanger. Dette har været drøftet flere gange. Vi ønsker dog ikke en forsanger, da det også kan få den konsekvens, at eleverne slet ikke synger med. I stedet fortsætter vi med at skuespillerne bliver på scenen under salmesangen og synger sammen med eleverne.*

*Kommentar: Der har været tilbagemeldinger om at salmerne var svære i år. Der tales om, at der findes en række kriterier for udvælgelse af salmerne, men at medarbejderne naturligvis vil være særligt opmærksomme på at salmerne er sangbare for aldersgruppen.
Kommentar: Forslag om at andre organister får mulighed for at spille til arrangementet. Dette kan være en udfordring, da det ikke er så enkelt at spille på domkirkens orgel. Desuden er der vigtige hensyn at tage, når der spilles for børn, hvilket kræver drøftelser med hver enkelt organist. Det er domorganist Birgitte Ebert, der suverænt udvælger og laver plan for organisterne.*

***- Kommende projekter 24/25***

*Engle og dæmoner – Skal vi synge en salme? (3.-6. kl.): Årets salmesangsprojekt er en revideret udgave af projektet fra 2020 om ’det gode og det onde’. Materialet indeholder udover lærervejledning og plakat også bogen ”Mørkebarnet”.
Det hele går i fisk (1.-3. kl.): Om fisk i naturen, symbolik og bibelske fortællinger*

*På sporet af påsken (4.-6. kl.): Et materiale i form af ’myldreplakater’, hvor eleverne vha. ’clues’ skal finde forskellige figurer og derigennem blive klog på påskens begivenheder.*

*Tro og overtro (5.-6. kl.): Der ligges sidste hånd på projektet og den næsten færdige tegnefilm præsenteres.*

*Hvad er kristendom (8. kl.): Nyeste projekt i rækken af overbygningsmaterialer, der skal danne en rød tråd igennem forløbet. Om kristne grundbegreber, symboler, ritualer og værdierne bag, kristendommens historie, brydninger og om kristendommens aktualitet i dag.*

*Tro og tatoveringer (9. årg.): Et forløb om åndelighed, bredt forstået, med små film-interviews om tatoveringer og deres betydning og symbolik. Materialet indeholder prøveoplæg.*

*Fra Betlehem til Jerusalem (specialskoler): Et projekt om den historiske og den fortalte Jesus, om hvordan kristendommen har sat sig spor i samfundet. Materialet er udarbejdet i samarbejde med folk med specialpædagogisk ekspertise til elever med autismespektrumforstyrrelser. Materialet indeholder lærervejledning, elevhæfter, plakater, klistermærker og et skrin med taktile genstande.*

*Pinse-escaperoom: Vi drager på turne i Tønder og Malt Provsti i ugerne op til og efter pinse. Der er stort set udsolgt af workshops. I det kommende skoleår går turen til Ringkøbing og Skjern Provstier.*

***- Kontakt til skoler, der ikke bruger vores materialer***
*Der er udarbejdet en oversigt over skoler, der ikke har brugt RAMS’ materialer indenfor de seneste to år. RAMS planlægger at besøge udvalgte skoler i Esbjerg området og i Tønder Provsti i juni/august måned. Der gives besked til repræsentanterne, når der er truffet aftaler med skolerne. Repræsentanterne er meget velkomne til at kontakte skoler i egne provstier og gøre reklame for RAMS.*

1. **Eventuelt***Intet*

1. **Nye mødedatoer**
* *Torsdag d. 19. september 2024 kl. 19.00 i Landemodesalen*
* *Bestyrelsesmøder i 2025:* ***NY DATO:*** *Torsdag d. 20. februar 2025 kl. 19.00 i Landemodesalen*

Venlig hilsen
Lone Linde

Referent: Vibeke Tietge